ธพว.ยังปึ้ก สินเชื่อรัฐ ไม่กระทบ
ธพว.ชี้หนี้รัฐ ไม่กระทบฐานะแบงก์ ยันดูแลลูกหนี้ใกล้ชิด
15 ก.พ. 2560

ธพว.ชี้หนี้รัฐ ไม่กระทบฐานะแบงก์ ยันดูแลลูกหนี้ใกล้ชิด
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า ผลการดำเนินงานของโครงการนโยบายรัฐผ่านสถาบันการเงินเฉพาะกิจ หรือพีเอสเอ โดย ธพว.สนับสนุนสินเชื่อโครงการภาครัฐ ณ วันที่ 31 ธ.ค. 2559 มียอดสินเชื่อคงค้าง 2.56 หมื่นล้านบาท ส่วนใหญ่เป็นโครงการจากมาตรการช่วยเหลือผู้ประกอบการเอสเอ็มอีก่อนปี 2558 ในช่วงเหตุวิกฤตต่างๆ อาทิ สินเชื่อโครงการที่ได้รับผลกระทบจากการเมือง สินเชื่อที่ได้รับผลกระทบจากภัยธรรมชาติ และสินเชื่อดอกเบี้ยต่ำ  
“ปัจจุบันมีสินเชื่อโครงการรัฐที่เป็นหนี้ที่ไม่ก่อให้เกิดรายได้ หรือเอ็นพีแอล 5,651 ล้านบาทเท่านั้น ซึ่งได้กันสำรองหนี้เสียตามเกณฑ์ธนาคารแห่งประเทศไทยไว้แล้ว และเป็นสินเชื่อที่เกิดก่อนปี 2558 จึงไม่มีผลกระทบต่อสภาพคล่องและฐานะการเงินของ ธพว.แต่อย่างใด” นายมงคล กล่าว 
อย่างไรก็ตาม ผู้ประกอบการที่เข้าโครงการบางส่วนได้รับผลกระทบต่อความผันผวนทางเศรษฐกิจ จึงทำให้บางรายไม่สามารถชำระหนี้ได้ตามปกติ ในกรณีนี้ ธพว.ได้ติดตามให้ชำระหนี้ และบางรายอยู่ในขั้นตอนทางกฎหมาย แต่ส่วนใหญ่ยังดำเนินธุรกิจต่อเนื่องมากกว่า 80% และยังเป็นลูกหนี้ที่ชำระหนี้ต่อเนื่อง 100% โดย ธพว.ดูแลอย่างใกล้ชิด